Document ID: /roh_data/filtered/fineweb-2-filterrobots_roh.jsonl.gz/73117

Disc d'acetat
Las plattas d'acetat registrablas cun 78 girs/minuta han giugà ina gronda rolla en l'istorgia da la reproducziun dal sun. Durant decennis han studios da radio da tut il mund duvrà quest tip da plattas per registrar vuschs, rumurs e musica per las generaziuns futuras. Las plattas d'acetat avevan in coc dir (ina rudella da metal, vaider u fibra) cun si ina vetta da lac (acetat) sin la quala vegnivan engravadas las crennas. La platta d'acetat vegniva duvrada era en il champ da las registraziuns professiunalas. Suenter ch'ils bindels magnetics èn vegnids sin il martgà en ils onns 1950 ha quest tip da platta dentant pers svelt sia impurtanza.